
I. CONSIDERAŢII GENERALE
Fenomen global, cu care se confruntă toate statele lumii, migraţia este direct legată de evoluţiile politice, financiare, economice, sociale, ecologice şi  umanitare la nivel micro sau macro geografic. 

Gradul de preocupare al statelor pentru identificarea de soluţii viabile, fundamentate pe criteriile noilor realităţi – imigraţie, admisibilitate şi integrare, piaţa muncii, protecţie a drepturilor omului, control şi prevenire a migraţiei, repatriere, cooperare între statul gazdă şi statul de origine al migranţilor – se manifestă descrescător începând cu ţările de destinaţie şi trecând la cele de tranzit şi de origine ale migranţilor. 

Reforma măsurilor de îndepărtare a străinilor aflaţi în situaţie ilegală include şi eficientizarea metodelor de expulzare utilizate de statele europene atât pentru imigranţii care s-au sustras controlului de frontieră, cât şi pentru cei care au intrat pe teritoriile naţionale în mod legal, dar al căror titlu de şedere şi-a încetat valabilitatea.
Expulzarea este o măsură administrativă sau jurisdicţională de siguranţă, cu caracter unilateral, avînd ca scop exclusiv ocrotirea ordinii juridice a statului gazdă. Motivată pe criterii de ordin politic, economic, social sau juridic,  expulzarea are întotdeauna caracter de prevenire. 


Expulzarea se hotărăşte de autorităţile competente ale statului pe teritoriul căruia se află străinul, în conformitate cu prevederile dreptului intern armonizat cu dreptul comunitar. În ce priveşte restrângerea drepturilor la liberă circulaţie şi rezidenţă pentru motive de ordine publică, siguranţă publică sau sănătate publică, Directiva 2004/38/CE a Parlamentului European şi a Consiliului din 29 aprilie 2004 privind dreptul la liberă circulaţie şi rezidenţă pe teritoriul statelor membre pentru cetăţenii Uniunii şi membrii familiilor acestora prevede:
“Articolul 27. Principii generale
(1) Sub rezerva dispoziţiilor prezentului capitol, statele membre pot restrânge libertatea de circulaţie şi de şedere a cetăţenilor Uniunii şi a membrilor lor de familie, indiferent de cetăţenie, pentru motive de ordine publică, siguranţă publică sau sănătate publică. Aceste motive nu pot fi invocate în scopuri economice.

(2) Măsurile luate din motive de ordine publică sau siguranţă publică respectă principiul proporţionalităţii şi se întemeiază exclusiv pe conduita persoanei în cauză. Condamnările penale anterioare nu pot justifica în sine luarea unor asemenea măsuri.

Conduita persoanei în cauză trebuie să constituie o ameninţare reală, prezentă şi suficient de gravă la adresa unui interes fundamental al societăţii. Nu pot fi acceptate motivări care nu sunt direct legate de caz sau care sunt legate de consideraţii de prevenţie generală.

(3) Pentru a stabili dacă persoana respectivă reprezintă un pericol pentru ordinea publică sau siguranţa publică, la eliberarea certificatului de înregistrare sau, în absenţa unui sistem de înregistrare, în termen de cel mult trei luni de la intrarea persoanei respective pe teritoriul său sau de la data la care persoana şi-a semnalat prezenţa pe teritoriul său în conformitate cu articolul 5 alineatul (5) ori la eliberarea permisului de şedere, statul membru gazdă poate, în cazul în care consideră indispensabil, să ceară statului membru de origine sau, dacă este necesar, altor state membre să îi furnizeze informaţii privind antecedentele persoanei respective. Această consultare nu poate avea un caracter sistematic. Statul membru consultat răspunde în termen de două luni.

(4) Statul membru care a eliberat paşaportul sau cartea de identitate permite titularului documentului care a fost expulzat din motive de ordine publică, siguranţă publică sau sănătate publică de pe teritoriul altui stat membru să reintre pe teritoriul său fără nici o formalitate, chiar dacă documentul nu mai este valabil sau dacă cetăţenia titularului este contestată.

Articolul 28. Protecţia împotriva expulzării
(1) Înainte de a lua o decizie de expulzare de pe teritoriul său din motive de ordine publică sau siguranţă publică, statul membru gazdă ia în considerare diverşi factori precum durata şederii individului respectiv pe teritoriul său, vârsta acestuia, starea lui de sănătate, situaţia sa familială şi economică, integrarea sa socială şi culturală în statul membru gazdă şi legăturile sale cu ţara de origine.

(2) Statul membru gazdă nu poate lua o decizie de expulzare împotriva unui cetăţean al Uniunii sau a membrilor familiei sale, indiferent de cetăţenie, care au dobândit dreptul de şedere permanentă pe teritoriul său, cu excepţia cazurilor în care există motive imperative de ordine publică sau siguranţă publică.

(3) Nu se poate lua o decizie de expulzare împotriva cetăţenilor Uniunii, indiferent de cetăţenia acestora, cu excepţia cazului în care decizia se bazează pe motive imperative de siguranţă publică definite de statele membre, dacă aceştia:

(a) şi-au avut reşedinţa în statul membru gazdă în cei zece ani anteriori sau

(b) sunt minori, cu excepţia cazului în care expulzarea este în interesul copilului, în conformitate cu Convenţia Organizaţiei Naţiunilor Unite privind drepturile copilului, încheiată la 20 noiembrie 1989.

Articolul 29. Sănătatea publică
(1) Singurele boli care justifică măsuri de restricţionare a liberei circulaţii sunt bolile cu potenţial epidemic, astfel cum sunt acestea definite de documentele relevante ale Organizaţiei Mondiale a Sănătăţii, precum şi alte boli infecţioase sau parazitare contagioase, dacă acestea fac obiectul unor dispoziţii de protecţie ce se aplică resortisanţilor din statul membru gazdă.

(2) Bolile ce se declanşează după o perioadă de trei luni de la data sosirii nu pot motiva expulzarea de pe teritoriul respectiv.

(3) Dacă există indicii serioase că acest lucru este necesar, într-un termen de trei luni de la data sosirii, statele membre pot supune beneficiarii dreptului de şedere unui examen medical gratuit, care să ateste că nu suferă de nici una dintre bolile menţionate la alineatul (1). Aceste examene medicale nu pot fi impuse în mod sistematic.”
Aspectele referitoare la expulzarea străinilor aflaţi în situaţie ilegală prezentate în continuare vizează: autorul deciziilor de expulzare; procedura de expulzare; controlul jurisdicţional al deciziilor de expulzare; recursul împotriva deciziilor de expulzare; executarea deciziilor de expulzare, precum şi  consecinţele nerespectării acestora.
II. REGLEMENTĂRI NAŢIONALE ÎN MATERIA EXPULZĂRII

1. GERMANIA

▪ Reglementare juridică: Legea din 30 iulie 2004 privind controlul şi restricţionarea imigraţiei, precum şi reglementarea rezidenţei şi integrării cetăţenilor U.E. şi a străinilor


  ▪ Autorul deciziei de expulzare

Aplicarea prevederilor legale referitoare la imigraţie intră în competenţa organelor specializate ale Ministerului de Interne.  

Expulzarea nu presupune adoptarea unei decizii administrative specifice, măsura reprezentând executarea silită a obligaţiei de părăsire a teritoriului care incumbă tuturor străinilor aflaţi ilegal pe teritoriul naţional. Executarea forţată este subordonată caracterului executoriu al obligaţiei de părăsire a teritoriului, iar obligaţia de părăsire a teritoriului este întotdeauna imediat executorie.  


Legea prevede obligaţia părăsirii teritoriului de către  următoarele categorii de străini: care au intrat ilegal pe teritoriul naţional; care au intrat legal pe teritoriul naţional dar cărora le-a fost refuzată eliberarea titlului de şedere; împotriva cărora s-a emis un act administrativ de retragere/limitare a duratei de valabilitate a titlului de şedere (în aceste cazuri, obligaţia părăsirii teritoriului poate fi impusă prin constrângere numai la data rămânerii definitive a actului administrativ emis în acest sens). 
▪ Procedura de expulzare

Legea reglementează două proceduri de expulzare: 
- Prima procedură (sumară şi comparabilă respingerii la frontieră), se aplică străinilor care au intrat clandestin în Germania de mai puţin de 6 luni.  Garantarea executării măsurii se realizează prin reţinerea administrativă (plasarea în custodie publică). 
Reţinerea administrativă

Hotărârea privind reţinerea administrativă se pronunţă de către tribunalul de primă instanţă, pe baza cererii motivate adresate de organele competente ale administraţiei.                                                                                                                                                                                                                                                                         Legea subordonează recurgerea la reţinerea administrativă de îndeplinirea condiţiilor pentru punerea în aplicare, în termen de 3 luni, a măsurii de expulzare. Acest dispozitiv de control nu se aplică resortisanţilor din ţările ale căror servicii consulare nu au îndeplinit, în situaţii anterioare similare, toate formalităţile necesare expulzării în termenul legal de de 3 luni. De asemenea, conform principiului general al proporţionalităţii, în funcţie de particularităţile fiecărui caz în parte, măsura reţinerii administrative  poate fi înlocuită cu o măsură de control mai puţin severă (de exemplu, persoanelor vârstnice/bolnave li se aplică măsura prezentării periodice în faţa organelor de poliţie).

Potrivit Legii privind procedura judiciară, străinul în cauză are dreptul la asistenţă judiciară gratuită la audiere, precum şi, atunci când este necesar, la serviciile unui translator. 
Hotărârea privind reţinerea administrativă, motivată şi conţinând informaţii referitoare la căile de atac, se notifică persoanei interesate, organelor administraţiei, precum şi unei „persoane de încredere” (care nu trebuie să fie în mod necesar avocatul). „Persoana de încredere”, avocatul, precum şi soţul/soţia celui interesat pot ataca hotărârea judecătorească de reţinere administrativă. 

Durata legală a reţinerii administrative este limitată la şase luni, cu posibilitatea prelungirii cu 12 luni (dacă străinul se opune expulzării şi nu prezintă/posedă actele de identitate).  


În practică, însă, tribunalele de primă instanţă (împărtăşind poziţia organelor administraţiei) pronunţă hotărâri de reţinere pentru o perioadă de 3 luni, cu posibilitate de prelungire atunci când este necesar.

Conform Legii privind procedura judiciară, hotărârile privative de libertate devin executorii după expirarea termenului de exercitare a căilor de atac (cu excepţia cazului în care instanţa dispune executarea imediată). Recursul împotriva hotărârilor de reţinere administrativă poate fi exercitat în termen de 14 zile. Hotărârile de reţinere administrativă conţin, de regulă, o clauză referitoare la punerea imediată în executare a hotărârii. Această clauză privează apelul de efectul său suspensiv, deşi efectul suspensiv constituie regula în cazul în care hotărârea atacată aduce atingere libertăţii individuale.

- Cea de-a doua procedură se aplică străinilor care au intrat în ţară în mod legal dar care nu au obţinut permis de şedere, precum şi celor intraţi în ţară în mod clandestin şi care nu au fost îndepărtaţi în primele 6 luni de şedere.

Aceste persoane au obligaţia de a părăsi teritoriul german (fără a fi necesară emiterea unui ordin de expulzare) în termenul legal de maximum 6 luni.  La stabilirea acestui termen, s-a luat în considerare perioada de timp necesară pregătirii plecării, evitându-se astfel aplicarea măsurii expulzării. Fac excepţie cazurile în care autorităţile acordă celor în cauză un anumit termen pentru a părăsi teritoriul; astfel, decizia administrativă de refuz/retragere a titlului de şedere conţine şi o prevedere referitoare la termenul acordat pentru îndeplinirea obligaţiei de părăsire a teritoriului. 


Procedura de expluzare stricto sensu se aplică numai dacă există elemente concrete care demonstrează că părăsirea din proprie iniţiativă a teritoriului naţional este puţin probabilă (de exemplu, nerezilierea contractului de închiriere a locuinţei) sau în prezenţa unor circumstanţe care justifică controlul  părăsirii teritoriului (prevăzute de lege, acestea pot consta în: lipsa mijloacelor financiare, absenţa documentelor de identitate, dorinţa public exprimată de a rămâne în Germania, furnizarea de informaţii eronate autorităţilor administrative).


Procedura de expulzare începe prin avertizarea în scris a străinului asupra obligaţiei de părăsire a teritoriului naţional într-un anumit termen, asupra consecinţelor nerespectării acestei obligaţii, precum şi asupra ţării de destinaţie. 
Actul de avertizare este un act administrativ, care poate face obiectul unui recurs administrativ prealabil, precum şi al unui recurs în anulare.  În absenţa actului de avertizare expulzarea este ilegală
. 
Reţinerea administrativă


Măsura reţinerii administrative se aplică: persoanelor străine care au intrat în mod fraudulos în ţară de mai mult de 6 luni; celor care nu au respectat obligaţia de părăsire a teritoriului în termenul prevăzut de lege; străinilor care şi-au schimbat domiciliul fără a anunţa autorităţile competente; persoanelor străine convocate care nu s-au prezentat în faţa organelor administraţiei în vederea executării unei decizii de expulzare anterioare; străinilor care s-au sustras de la îndeplinirea unei măsuri anterioare de expulzare; persoanelor străine cu privire la care există indicii referitoare la intenţia de sustragere de la măsura expulzării (motiv cel mai des invocat de autorităţi în cererile de reţinere administrativă prezentate organelor jurisdicţionale).
Reţinerea administrativă se hotărăşte de către instanţa judecătorească, conform procedurii de reţinere aplicabile străinilor aflaţi ilegal pe teritoriul naţional de mai puţin de 6 luni. 

▪ Validarea jurisdicţională a deciziilor de expulzare

Deciziile de expulzare (actele de avertizare) a străinilor aflaţi în situaţie ilegală nu sunt supuse validării jurisdicţionale.  

▪ Recursul împotriva deciziei de expulzare (actului de avertizare)

Indiferent de situaţia străinilor, recursul împotriva expulzării nu este posibil.  

Străinii aflaţi în situaţie ilegală, cu excepţia celor care au intrat clandestin pe teritoriul german de mai puţin de 6 luni, pot solicita tribunalului administrativ  o ordonanţă de apărare împotriva actului de avertizare şi pentru menţinerea situaţiei existente (ordonanţă de status quo). Ordonanţa, care se acordă foarte rar,  are ca efect încetarea procedurii de expulzare. 

Invocând motive umanitare, străinii aflaţi în situaţie ilegală pot solicita ministrului de interne al landului suspendarea expulzării. În principiu, durata maximă a suspendării este de 6 luni şi nu poate fi prelungită decât în cazuri excepţionale, cu aprobarea ministrului federal de interne.


Legea oferă guvernelor de land posibilitatea de a înfiinţa o comisie care să examineze şi să hotărască asupra situaţiei străinilor care urmează a fi expulzaţi  (străini a căror prezenţă pe teritoriul naţional poate fi justificată, cu titlu excepţional, de motive umanitare sau personale)
. Sesizarea comisiei nu are efect suspensiv. În cazul unei hotărâri favorabile, comisiile pot aproba eliberarea de titluri de şedere persoanelor în cauză. 

▪ Executarea deciziilor de expulzare


Obligaţia de părăsire a teritoriului antrenează şi interdicţia revenirii, pe o anumită perioadă, pe teritoriul naţional.  

Costurile implicate de procedura de expulzare sunt suportate de către persoanele în cauză şi/sau, eventual, de angajatorii acestora. 


Expulzarea poate fi executată prin forţă. În general, în acest caz, străinii sunt escortaţi de reprezentanţii organelor poliţiei de frontieră până  la aeroport/ avion (transportul aerian fiind folosit în majoritatea cazurilor de expulzare forţată).
▪ Nerespectarea deciziilor de expulzare


Nerespectarea obligaţiei de părăsire a teritoriului naţional de către străinii aflaţi în situaţie ilegală constituie infracţiune şi se pedepseşte cu  închisoare de peste un an sau cu amendă între 1.000 şi 2.500 euro.
2. BELGIA



▪ Reglementare juridică: Legea din 15 decembrie 1980 privind accesul pe teritoriu, şederea, stabilirea şi îndepărtarea străinilor; Decretul regal din 8 octombrie 1981 (pentru aplicarea Legii din 15 decembrie 1980); Legea din 15 septembrie 2006 privind modificarea Legii din 15 decembrie 1980; Legea din 15 septembrie 2006 privind reformarea Consiliului de Stat şi înfiinţarea Consiliului de Contencios pentru Străini
 .
▪ Autorul deciziilor de expulzare
Legea încurajează părăsirea voluntară a teritoriului naţional de către străinii aflaţi în situaţie ilegală (care nu au fost admişi/autorizaţi să rămână în ţară mai mult de 3 luni sau cărora nu li s-a aprobat stabilirea în Belgia), măsura expulzării fiind aplicată persoanelor care nu s-au supus ordinului de părăsire a teritoriului într-un anumit termen.  
Toate măsurile legate de expulzare, inclusiv cele privind reţinerea sunt dispuse de organele specializate ale administraţiei. Emiterea deciziilor de expulzare intră în competenţa ministrului de interne şi, în anumite condiţii, a Oficiului pentru Străini (structură a Ministerului de Interne). Astfel, conform Ordinului ministrului de interne din 17 mai 1995 privind delegarea competenţelor ministrului de interne în materia intrării pe teritoriu, a şederii, stabilirii şi îndepărtării străinilor: 
- deciziile de expulzare a străinilor intraţi în Belgia prin sustragere de la controlul de frontieră pot fi luate de către funcţionari superiori ai Oficiului pentru Străini
, de primari şi de funcţionari municipali din cadrul Serviciului pentru străini
, de către ofiţerii poliţiei judiciare şi de către subofiţerii de jandarmerie;
- deciziile de expulzare aplicabile altor categorii de străini (de exemplu, cei cărora li s-a respins solicitarea de azil şi nu au părăsit ţara) pot fi luate numai de funcţionarii de un anumit rang ai Oficiului pentru Străini.

▪ Procedura de expulzare


Conform legii, împotriva străinului aflat în situaţie ilegală pe teritoriul naţional se poate lua una din următoarele măsuri:
· reconducerea la frontieră;

· notificarea ordinului de părăsire a teritoriului;
· consemnarea la domiciliu;
· reţinerea administrativă pe perioada corespunzătoare pregătirii măsurii de expulzare.
În practică, deciziile de expulzare sunt puse în executare în mod gradual.
Într-o primă etapă, străinul aflat în situaţie ilegală primeşte ordinul de părăsire a teritoriului. În act sunt precizate motivele care au determinat instituirea măsurii, termenul  acordat pentru părăsirea teritoriului, precum şi posibilităţile legale de recurs. Termenul de părăsire a teritoriului se stabileşte în funcţie de particularităţile fiecărui caz în parte; nici legea şi nici decretul regal în materie nu precizează perioada pe care străinul aflat în situaţie ilegală o are la dispoziţie pentru organizarea plecării
.  În situaţii speciale, semnalate în scris de cel interesat, Oficiul pentru Străini poate aproba prelungirea termenului stabilit iniţial.
Nerespectarea termenului indicat poate determina pe de o parte, declanşarea urmăririi penale şi, pe de altă parte, aplicarea măsurii de reconducere la frontieră sau de reţinere administrativă pe durata necesară pregătirii expulzării. 
Reţinerea administrativă

Măsură privativă de libertate, decizia administrativă de reţinere poate fi atacată prin recurs judiciar. Astfel, străinul are dreptul de a sesiza Camera de consiliu a tribunalului corecţional cu competenţă pe raza teritorială în care a avut domiciliul sau în care a fost reţinut. După audierea străinului/avocatului acestuia, precum şi a reprezentantului Ministerului Public, Camera de consiliu se pronunţă, în termen de 5 zile, asupra legalităţii (şi nu a oportunităţii) măsurii de reţinere administrativă. 

Ordonanţele Camerei de consiliu pot face obiect al apelului introdus de străin/Ministerul Public, la Camera de punere sub acuzare din cadrul Curţii de apel. Termenul de soluţionare a apelului este de 24 de ore. Dacă instanţa nu respectă acest termen legal sau dacă emite o ordonanţă favorabilă străinului, acesta este pus în libertate, fără ca procedura de expulzare să înceteze.  
În principiu, durata reţinerii este de 2 luni. Termenul poate fi prelungit dacă, în 7 zile de la reţinere, încep demersurile prealabile (expulzării) care să demonstreze că îndepărtarea, într-un termen rezonabil, a străinului reţinut este reală. Prima prelungire poate avea o durată de două luni; cea de-a doua prelungire poate fi aprobată doar de ministrul de interne, după sesizarea prealabilă a Camerei de consiliu a tribunalului corecţional pentru efectuarea controlului de legalitate a măsurii. Durata maximă a reţineriii este limitată la 5 luni; pentru motive de apărare a ordinii publice sau de securitate naţională durata poate fi de 8 luni.
Străinul reţinut are dreptul de a solicita lunar reexaminarea situaţiei sale de către Camera de consiliu a tribunalului corecţional.

▪ Validarea jurisdicţională a deciziilor de expulzare

Spre deosebire de deciziile de reţinere administrativă, deciziile de expulzare nu sunt supuse validării jurisdicţionale.

▪ Recursurile împotriva deciziilor de expulzare

Ordinul de părăsire a teritoriului emis de Oficiul pentru Străini poate face obiectul unui recurs în anulare, introdus, în termen de 30 de zile de la notificare, la Consiliul de Contencios pentru Străini. 
Întrucât recursul în anulare nu are efect suspensiv, străinul poate introduce, pe lângă recursul în anulare, o cerere de suspendare (ordinară sau cu caracter de urgenţă). Suspendarea se aprobă numai dacă motivele invocate sunt serioase şi pot justifica anularea deciziei de expulzare. Cererea de suspendare nu este prin ea însăşi suspensivă.

Împotriva hotărârilor Consiliului de Contencios pentru Străini se poate face recurs în casaţie la Consiliul de Stat, în termen de 30 de zile de la data notificării hotărârii. Nici acest recurs nu are efect suspensiv. Dacă se constată că recursul este fondat, dosarul se retrimite, spre soluţionare, Consiliului de Contencios pentru Străini.   
▪ Executarea deciziilor de expulzare

Deciziile de expulzare impun obligaţia de părăsire a teritoriului şi interdicţia de a reveni. În principiu, interdicţia este valabilă pe o perioadă de 10 ani de la data părăsirii teritoriului. 
Cheltuielile de repatriere sunt suportate de către persoana expulzată. 

▪  Nerespectarea deciziilor de expulzare

Nerespectarea deciziei de expulzare constituie infracţiune şi se pedepseşte cu închisoare de la 8 zile la 3 luni şi/sau amendă cuprinsă între 130 şi 1.000 euro.

Nerespectarea interdicţiei de revenire pe teritoriul naţional se sancţionează cu închisoare de la o lună la un an şi/sau amendă între 500 şi 5.000 euro.  
3. DANEMARCA


▪ Reglementare juridică: Legea 945/2006 privind străinii  

▪ Autorul deciziilor de expulzare


Deciziile de expulzare a străinilor aflaţi în situaţie ilegală sunt luate de către Agenţia pentru Străini, structură aflată în subordinea Ministerului pentru refugiaţi, imigraţie şi probleme de integrare.
Legea privind străinii încurajează reîntoarcerea voluntară în ţara de origine a străinilor aflaţi în situaţie ilegală, în aşa fel încât măsura expulzării să fie luată numai în cazul străinilor care nu colaborează cu autorităţile pentru părăsirea teritoriului danez.


Cu excepţia hotărârilor privative de libertate, care se pronunţă de către judecător
, toate deciziile referitoare la procedura de expulzare sunt luate de organele administraţiei cu competenţă în domeniu.
▪ Procedura de expulzare


Potrivit dispoziţiilor legale în materie, străinii aflaţi în situaţie ilegală pe teritoriul danez beneficiază de sprijin financiar şi asistenţă din partea autorităţilor pentru reîntoarcerea voluntară în ţara de origine. 

Măsura expulzării se aplică străinilor care nu părăsesc teritoriul naţional în mod voluntar. Decizia de expulzare emisă de Agenţia pentru Străini este instrumentată şi pusă în executare de către organele de poliţie.

Decizia de expulzare se adoptă luându-se în considerare: situaţia personală a străinului (îndeosebi de gradul de integrare în societatea daneză); vârsta şi starea de sănătate; legăturile stabilite cu persoanele rezidente în Danemarca etc. 

Conform prevederilor legale referitoare la actele administrative, decizia de expulzare trebuie motivată, trebuie să precizeze căile de recurs şi să furnizeze indicaţii practice în ce priveşte acest subiect. De asemenea, decizia conţine şi termenul obligatoriu de părăsire a teritoriului, care nu poate fi mai mic de 15 zile.

Poliţia este cea care notifică decizia de expulzare luată de Agenţia pentru Străini. Notificarea trebuie tradusă (cu excepţia cazului în care nu există nici un dubiu în ce priveşte înţelegerea de către străin a limbii daneze).


Anterior punerii în executare a deciziei de expulzare, poliţia poate institui anumite măsuri de control: predarea, de către străinul aflat în situaţie ilegală, a documentelor de identitate; depunerea, de către acesta, a unei cauţiuni; prezentarea periodică în faţa organelor de poliţie; transferul într-un centru de tranzit. Cea mai frecventă măsură aplicată o constituie transferul într-un centru de tranzit, însoţită de obligaţia prezentării la poliţie de două ori pe săptămână.
Măsurile de control pot fi contestate în faţa ministrului integrării, fără ca recursul să aibă efect suspensiv.

Dacă dispozitivele de control se dovedesc insuficiente pentru garantarea prezentării celui în cauză în faţa autorităţilor sau dacă străinul nu cooperează cu autorităţile în vederea părăsirii teritoriului (de exemplu, refuză să îşi dezvăluie identitatea), se aplică măsura reţinerii administrative.   

Reţinerea administrativă


Decizia de reţinere administrativă este luată de către organele de poliţie. Străinul are dreptul de a sesiza ministrul pentru refugiaţi, imigraţie şi probleme de integrare cu această decizie, recursul neavând efect suspensiv.


Decizia de reţinere administrativă conţine informaţii referitoare la obligaţia persoanei în cauză de a se prezenta în faţa judecătorului în termen de 72 de ore (caz în care beneficiază de asistenţă juridică gratuită), precum şi la dreptul de a contacta reprezentanţa diplomatică/consulară a ţării sale.

Dacă după expirarea celor 72 de ore străinul nu este eliberat, judecătorul se pronunţă asupra legalităţii deciziei de reţinere, precum şi asupra necesităţii menţinerii măsurii. 
Durata totală a reţinerii administrative nu este limitată. În prima etapă, durata este de 4 săptămâni, cu posibilitatea prelungirii pe perioade  de câte 4 săptămâni. Prelungirea se hotărăşte conform procedurii utilizate în cazul deciziilor de reţinere administrativă, cu respectarea principiului proporţionalităţii. În acest scop, judecătorul are obligaţia de a verifica dacă formalităţile de expulzare se desfăşoară în grafic şi dacă expulzarea urmează să fie efectuată într-o perioadă rezonabilă.


Conform dreptului comun, hotărârile judecătoreşti privind reţinerea administrativă pot face obiectul unui apel care nu are efect asupra executării deciziei de expulzare.


Străinul poate fi izolat de ceilalţi deţinuţi dacă se consideră că această măsură poate facilita obţinerea informaţiilor necesare unei evaluări complete. Izolarea poate fi totală sau parţială. La cererea organelor de poliţie (numai atunci când este absolut necesar), hotărârea de izolare se pronunţă de instanţa judecătorească competentă pe raza teritorială în care se află locul de detenţie. Şi în acest caz, persoanei în cauză i se acordă asistenţă juridică gratuită. Durata perioadei de izolare este de maximum 2 săptămâni, cu posibilitate de prelungire. Durata cumulată a izolării totale nu poate depăşi 4 săptămâni. Hotărârea judecătorească de izolare poate fi contestată în faţa curţii de apel, dar apelul nu este suspensiv.


▪ Validarea jurisdicţională a deciziilor de expulzare


Spre deosebire de deciziile de reţinere administrativă, deciziile de expulzare nu sunt supuse validării jurisdicţionale.

▪ Recursul împotriva deciziilor de expulzare


Deciziile de expulzare pot fi contestate administrativ în faţa ministrului pentru refugiaţi, imigraţie şi probleme de integrare, în termen de 7 zile de la notificare. Recursul nu are efect suspensiv. 

În circumstanţe speciale - umanitare sau familiale – şi în mod excepţional,  străinului ameninţat de o decizie de expulzare i se poate aproba eliberarea unui titlu de şedere.  

▪ Executarea deciziilor de expulzare


Orice expulzare antrenează atât obligaţia de părăsire a teritoriului, cât şi interdicţia revenirii pe teritoriul naţional . Durata interdicţiei este de un an. 
Nerespectarea interdicţiei constituie infracţiune şi se pedepseşte cu închisoare de maximum 6 luni sau cu amendă.

După cum s-a menţionat, străinii aflaţi în situaţie ilegală care părăsesc voluntar teritoriul naţional beneficiază de sprijin financiar acordat de Ministerul pentru refugiaţi, imigraţie şi probleme de integrare. Străinii care nu părăsesc ţara în mod voluntar suportă toate cheltuielile legate de plecare. În cazul în care o astfel de persoană nu dispune de mijloace financiare, cheltuielile legate de părăsirea teritoriului se suportă din bugetul de stat.

▪ Nerespectarea deciziilor de expulzare


Nerespectarea obligaţiei de părăsire a teritoriului naţional în termenul notificat constituie infracţiune şi se pedepseşte cu închisoare de maximum 6 luni sau cu amendă. 
4. SPANIA


▪ Reglementare juridică: Legea organică nr.4 din 11 ianuarie 2000 referitoare la drepturile şi libertăţile străinilor, cu modificările ulterioare
; Decretul regal 2393 din 30 decembrie 2004 (pentru aplicarea Legii organice 4/2000) 
▪ Autorul deciziilor de expulzare


Decizia de expulzare este luată de către reprezentanţele guvernului naţional în provincii; în cadrul acestor structuri administrative funcţionează compartimente specializate în aplicarea legii privind străinii. 

Decizia de expulzare face obiectul unei instrumentări prealabile efectuate de organele de poliţie.

▪ Procedura de expulzare


Conform legii privind străinii, şederea ilegală pe teritoriul Spaniei constituie infracţiune administrativă gravă
, care se sancţionează cu amendă administrativă cuprinsă între 300 şi 6.000 euro (cuantumul amenzii stabilindu-se şi în funcţie de posibilităţile financiare ale celor în cauză)  sau cu expulzarea.  

Expulzarea străinilor aflaţi în situaţie ilegală se hotărăşte printr-o procedură sumară, în cadrul căreia decizia se ia în termen de 48 de ore.
Declanşarea procedurii de expulzare se notifică, printr-o ante-propunere motivată de expulzare, de către poliţie, străinului aflat în situaţie ilegală. Persoana în cauză are la dispoziţie 48 de ore pentru a furniza informaţii şi dovezi referitoare la integrarea sa în societatea spaniolă şi pentru a contesta recurgerea la procedura sumară. Odată cu începerea procedurii de expulzare, străinul are dreptul la asistenţă juridică gratuită şi, dacă este cazul, la serviciile unui traducător. 
Dacă organele de poliţie care instrumentează procedura consideră că informaţiile prezentate de persoana în cauză sunt irelevante sau dacă străinul expulzabil nu reacţionează după primirea notificării, ante-propunerea se trimite administraţiei competente în vederea emiterii ordinului de expulzare.  În cazul în care poliţia reţine informaţiile prezentate în termenul legal, acestea sunt verificate în termen de 3 zile, după care, atunci când este cazul, celui interesat i se trimite o nouă propunere de expulzare. Străinul dispune de un nou termen de 48 de ore pentru furnizarea de informaţii suplimentare. La expirarea acestui termen, propunerea de expulzare se transmite administraţiei competente. 

Decizia de expulzare se ia în 6 luni de la data începerii procedurii. În această perioadă, împotriva persoanei în cauză se pot institui anumite măsuri de control: retragerea paşaportului; obligaţia prezentării periodice în faţa autorităţilor; consemnarea la domiciliu; deţinerea preventivă
 pentru o perioadă mai mare de 72 de ore sau reţinerea administrativă.


Decizia definitivă de expulzare, motivată şi fondată exclusiv pe elementele din propunerea de expulzare, conţine informaţii privind căile de atac aflate la dispoziţia străinului. Decizia se notifică străinului în cauză şi are executare imediată.  

Reţinerea administrativă


Măsura garantează atât participarea străinului la procedura de instrumentare, cât şi executarea corespunzătoare a expulzării.


Reţinerea administrativă se pronunţă, la cererea poliţiei, de judecătorul de instrucţie cu competenţă în raza teritorială în care străinul este reţinut. Judecătorul procedează  la audierea străinului în cauză, precum şi la verificarea motivelor care au condus la dispunerea acestei măsuri (de regulă, acestea constau în lipsa domiciliului şi a documentelor de identitate ale persoanei expulzabile). Hotărârea judecătorească este motivată. Durata reţinerii, care trebuie limitată la minimul necesar, este de maximum 40 de zile.


Hotărârea judecătorească privind reţinerea administrativă poate face obiectul unui recurs în faţa judecătorului care a pronunţat-o (termenul de recurs este de trei zile) şi, subsidiar, al unei cereri de revizuire la jurisdicţia superioară. Aceste recursuri nu au efect suspensiv.


La expirarea celor 40 de zile, străinii care nu au putut fi expulzaţi (din cauza lipsei de documente de identitate sau a refuzului de a coopera al autorităţilor din ţara de origine) sunt puşi în libertate. Ei nu pot fi reţinuţi încă o dată pentru aceleaşi motive, dar decizia de expulzare emisă împotriva lor îi marginealizează, împiedicându-i să găsească o locuinţă şi să muncească în condiţii legale.



În general, cererile de reţinere administrativă îi vizează pe străinii aflaţi în situaţie ilegală care nu au nici domiciliu şi nici familie în Spania.
▪ Validarea jurisdicţională a deciziilor de expulzare


Deciziile de expulzare nu sunt supuse validării jurisdicţionale.


▪ Recursurile împotriva deciziilor de expulzare


În termen de două luni, decizia de expulzare poate fi atacată prin recurs în anulare introdus la tribunalul administrativ. Totodată, persoana în cauză poate solicita suspendarea deciziei de expulzare până la soluţionarea recursului în anulare. Cererea de suspendare se aprobă îndeosebi în cazurile în care persoana implicată dovedeşte că are legături familiale şi sociale solide în Spania. 


Dacă recursul în anulare a fost respins, în termen de 15 zile, străinul poate face apel  la instanţa superioară. 

În cazul în care persoana în cauză depune cerere de azil, executarea deciziei de expulzare se suspendă  până la soluţionarea cererii.  

▪ Executarea deciziilor de expulzare


Orice decizie de expulzare antrenează obligaţia părăsirii teritoriului naţional în termenul notificat şi interdicţia revenirii într-o perioadă cuprinsă între 3 şi 10 ani. 

Străinii aflaţi în situaţie ilegală au obligaţia de a suporta cheltuielile ocazionate de expulzare; în caz contrar se contactează reprezentanţa diplomatică şi consulară a ţării de origine pentru a lua măsurile care se impun.


▪ Nerespectarea deciziilor de expulzare


Străinul care nu respectă decizia poate fi expulzat (fără a fi necesară emiterea unei noi decizii) prin procedura de repatriere accelerată (care se aplică persoanelor care încearcă să intre în ţară prin alte puncte decât cele de frontieră). Înainte de reconducerea la frontieră,  persoana în cauză poate fi reţinută de poliţie pentru 72 de ore.  
5. ITALIA


▪ Reglementare juridică: Decretul legislativ nr.286/25 iulie 1998, cu modificările ulterioare („textul unic privind imigraţia”); Decretul Preşedintelui Republicii nr.394/31 august 1999 pentru aplicarea Decretului legislativ nr.286; Decretul legislativ nr.30/6 februarie 2007 privind transpunerea în legislaţia naţională a Directivei 2004/38/CE a Parlamentului European şi a Consiliului privind dreptul cetăţenilor U.E. şi a membrilor lor de familie de a circula şi sta liber pe teritoriul statelor membre

La 1 noiembrie 2007, a fost adoptat Decretul-lege nr.181 „Dispoziţii urgente în materia îndepărtării de pe teritoriul naţional pentru motive de siguranţă publică” care modifica art.20-22 din Decretul legislativ nr.30/6 februarie 2007 referitoare la limitarea dreptului de intrare şi de şedere pentru motive de ordine publică; îndepărtarea pentru neîndeplinirea condiţiilor de obţinere a dreptului de şedere; recursul împotriva ordinului de îndepărtare. În decembrie 2007, decretul-lege nr.181 a fost retras
, iar Executivul italian a adoptat, la 29 decembrie 2007,  Decretul-lege nr.249 „Măsuri urgente în materia expulzării şi îndepărtării pentru prevenirea terorismului şi pentru motive imperative de siguranţă publică”, care a intrat în vigoare la 2 ianuarie 2008 (data publicării în Gazeta Oficială). Şi acest decret-lege urmează a fi aprobat de Parlament în termen de 60 de zile de la adoptarea de către Consiliul de Miniştri.
Noul decret-lege (asemănător cu cel din  noiembrie 2007) comportă unele elemente de noutate
 care reglementează: expulzarea imediată a cetăţenilor U.E. suspectaţi/acuzaţi de acte de terorism;  validarea jurisdicţională a deciziilor de expulzare/deciziilor de reţinere administrativă  de către tribunalul ordinar în componenţă monocratică
 (şi nu de către judecătorul de pace – judecător al unei curţi de arbitraj, aşa cum prevedea legislaţia anterioară în domeniu);  definirea clară a motivelor imperative de siguranţă publică care stau la baza expulzării imediate a unui străin (comportament care constituie o ameninţare concretă, efectivă şi gravă pentru demnitatea umană, pentru drepturile fundamentale ale unei persoane sau pentru siguranţa publică, îndepărtarea urgentă a străinului fiind necesară întrucât prezenţa ulterioară pe teritoriul naţional a devenit incompatibilă cu standardele unei convieţuiri sigure şi civilizate); interdicţia aplicată persoanelor expulzate de a reveni pe teritoriul Italiei pe o perioadă de cel puţin 5 ani, nerespectarea acestei interdicţii fiind pedepsită cu condamnarea la 3 ani de închisoare.  
▪ Autorul deciziilor de expulzare

Expulzarea străinilor aflaţi în situaţie ilegală pe teritoriul italian are loc pe baza deciziei administrative motivate emise de prefectul cu competenţă în raza teritorială în care se se află domiciliul sau locuinţa acestora, pentru: neîndeplinirea condiţiilor legale privind dreptul de şedere
; intrarea frauduloasă pe teritoriul naţional; motive imperative de siguranţă publică. 

Măsurile de îndepărtare imediată de pe teritoriul naţional pentru prevenirea actelor de terorism şi pentru motive imperative de siguranţă publică se dispun, prin act motivat, de ministrul de interne. Cetăţenii U.E./membrii de familie ai acestora, indiferent de naţionalitate, care au avut reşedinţa pe teritoriul Italiei în ultimii 10 ani pot fi expulzaţi pentru motive imperative de siguranţă publică numai de către ministrul de interne.


 Anterior adoptării măsurii de expulzare a unui străin, se iau în considerare aspecte precum: durata şederii pe teritoriul Italiei; vârsta; starea de sănătate; situaţia familială şi economică; gradul de integrare socio-culturală; legăturile persoanei în cauză cu ţara de origine.


▪ Procedura de expulzare


Decizia de expulzare se notifică persoanei în cauză fie personal (prin intermediul unui agent al forţei publice), fie prin poştă (la ultimul domiciliu cunoscut în cazul în care cel interesat nu poate fi găsit). Decizia este însoţită de un rezumat tradus în limba cunoscută de destinatar sau, în cazul în care nu i se cunoaşte ţara de origine, în limba engleză/franceză/spaniolă/germană
. 

În decizia de expulzare se precizează cauzele care au determinat adoptarea măsurii, căile de atac puse la dispoziţia persoanei interesate, durata interdicţiei de revenire pe teritoriul naţional  - care nu poate fi mai mică de 5 ani şi mai mare de 10 ani -, precum şi termenul de părăsire a teritoriului. În principiu, acest termen nu poate fi mai mic de o lună de la data notificării (cu excepţia cazurilor de urgenţă dovedită). 

Executarea imediată a expulzării, prin reconducere la frontieră de către organele de poliţie, se dispune de către chestor pentru străinii aflaţi în situaţie ilegală care nu au părăsit teritoriul italian în termenul notificat sau în cazul în care expulzarea este determinată de motive  imperative de siguranţă publică. 
Reţinerea administrativă


Dacă, din anumite motive, decizia de expulzare nu poate fi pusă în executare (de exemplu, necesitatea unei perioade îndelungate pentru verificarea/stabilirea naţionalităţii/identităţii persoanei în cauză sau dificultăţi întâmpinate în obţinerea documentelor de călătorie), chestorul dispune transferarea străinului într-un centru de reţinere (centru de şedere temporară şi de asistenţă). 
Decizia de reţinere administrativă se comunică interesatului în acelaşi mod în care se comunică decizia de expulzare. 

În termen de 48 de ore de la adoptare, deciziile de reţinere se comunică, în vederea validării
, tribunalului ordinar în componenţă monocratică cu competenţă în raza teritorială în care este situat centrul de şedere temporară. În 48 de ore de la primirea deciziei şi după audierea cu uşile închise a persoanei în cauză, judecătorul, prin ordonanţă motivată, poate valida sau refuza validarea deciziei de reţinere. Ordonanţa poate face obiectul unui recurs în casaţie non-suspensiv.


Durata reţinerii administrative este de 30 de zile, cu posibilitatea prelungirii, de către judecător, la cererea poliţiei, cu încă 30 de zile.

În cazul în care plasarea într-un centru de şedere temporară nu este posibilă sau dacă la expirarea termenului de reţinere străinul nu a fost expulzat, chestorul poate ordona străinului părăsirea teritoriului în termen de 5 zile. Ordinul scris este însoţit de o prezentare a consecinţelor penale determinate de nerespectarea acestuia. 
▪ Validarea jurisdicţională a deciziilor de expulzare


Măsură care aduce atingere libertăţii individuale, decizia de expulzare trebuie validată, în 48 de ore de la adoptare, de tribunalul ordinar în componenţă monocratică cu competenţă în raza teritorială în care are sediul organul emitent. În cadrul procedurii de validare au aplicabilitate regulile privind dezbaterea contradictorie, controlul de fond, prezenţa unui avocat (numit eventual din oficiu), precum şi prezenţa (când este necesar) a unui translator. Audierile pentru validarea deciziilor de expulzare se desfăşoară cu uşile închise. 
Executarea deciziei de expulzare se suspendă până la pronunţarea hotărârii judecătoreşti de validare. Această hotărâre poate fi atacată, în termen de 60 de zile, prin recurs în casaţie non-suspensiv. 

Validarea deciziei de expulzare are ca efect punerea imediată în executare a măsurii de îndepărtare prin reconducere la frontieră. Refuzul validării determină anularea efectelor deciziei de expulzare. 

▪ Recursul împotriva deciziilor de expulzare


Împotriva deciziei de expulzare emisă de către prefect, în termen de 20 de zile de la notificare, se poate face recurs la tribunalul competent pe raza teritorială în care are sediul autoritatea emitentă. Termenul de soluţionare a recursului este de 30 de zile.
Recursul nu are efect suspensiv. Însă, odată cu introducerea recursului, străinul în cauză poate depune o cerere de suspendare a executării expulzării, caz în care expulzarea poate fi suspendată până la soluţionarea recursului (cu excepţia situaţiei în care expulzarea se bazează pe o hotărâre judecătorească anterioară de validare a expulzării sau când este determinată de motive imperative de siguranţă publică).


Împotriva deciziei de expulzare adoptată de ministrul de interne recursul se introduce la Tribunalul administrativ regional din Lazio, sediul de la Roma. 

Străinului căruia i-a fost respinsă solicitarea de suspendare a executării expulzării şi care a părăsit teritoriul naţional, i se permite, la cerere, intrarea şi şederea pe teritoriul naţional în vederea participării la etapele esenţiale ale recursului (cu excepţia cazului în care prezenţa sa ar putea provoca tulburări sau ar reprezenta un pericol grav la adresa ordinii şi siguranţei publice). Dacă autorităţile refuză interesatului prezenţa pe teritoriul italian pentru exercitarea căilor de atac, acesta poate depune dosarul de recurs la reprezentanţa diplomatică sau consulară a Italiei din ţara sa de origine.


În cazul respingerii recursului, persoana în cauză prezentă pe teritoriul statului are obligaţia de a părăsit imediat teritoriul naţional. 
▪ Executarea deciziilor de expulzare


Deciziile de expulzare impun atât obligaţia de părăsire a teritoriului, cât şi  interdicţia de revenire pe teritoriul italian. Durata interdicţiei nu poate fi mai mică de 5 ani şi mai mare de 10 ani. 

Nerespectarea interdicţiei de revenire se sancţionează cu închisoare de până la 3 ani. 
	




6. MAREA BRITANIE


▪ Reglementare juridică: Legea din 1971 privind imigraţia; Legea din 1999 privind imigraţia şi azilul; Legea din 2002 privind naţionalitatea, imigraţia şi azilul şi Legea din 2004 privind regimul cererilor de azil şi al imigraţiei (cu modificările ulterioare).

Potrivit reglementărilor legale în vigoare, pot fi expulzaţi străinii care nu respectă una din condiţiile impuse prin eliberarea permisului de intrare/şedere (de exemplu, desfăşoară activităţi lucrative încălcând restricţia/interdicţia de a munci; nu părăsesc teritoriul naţional în termenul prevăzut de lege; folosesc mijloace frauduloase pentru obţinerea autorizaţiei de şedere; au pierdut statutul de refugiat şi, în consecinţă, le-a fost revocat permisul de intrare/şedere).

▪ Autorul deciziilor de expulzare


Competenţa adoptării deciziilor de expulzare a străinilor aflaţi în situaţie ilegală pe teritoriul Marii Britanii revine Ministerului de Interne (Home Office), respectiv ministrului de interne şi funcţionarilor specializaţi ai serviciilor de imigraţie. 

Ministrul de interne are competenţa de a decide asupra oricărui caz de expulzare; de regulă, însă, acesta examinează cazurile complexe şi dosarele „sensibile” (ca de exemplu, cele care pot avea consecinţe nedorite în relaţiile cu media sau cu comunitatea căreia îi aparţine străinul în cauză). 


Cazurile obişnuite privind străinii aflaţi în situaţie ilegală – care au intrat fraudulos în ţară sau care au intrat în mod legal, dar au depăşit perioada legală de şedere -  sunt soluţionate de funcţionari cu un anumit nivel de competenţă şi experienţă din cadrul serviciilor de imigraţie sau de inspectori special desemnaţi. Aceste cazuri vizează străinii a căror perioadă de şedere în Marea Britanie este mai mică de 10 ani; al căror traseu până în momentul intrării şi şederii pe teritoriul britanic este uşor de stabilit; care nu au legături speciale cu Marea Britanie (de exemplu, nu au familia în această ţară); a căror şedere nu este justificată de o circumstanţă excepţională.

▪ Procedura de expulzare

Într-o primă etapă, serviciile de imigraţie notifică străinului statutul ilegal al prezenţei sale pe teritoriul Marii Britanii, precum şi faptul că este pasibil de a fi plasat în custodie publică şi expulzat. 
Cea de-a doua etapă constă în notificarea deciziei de expulzare, care, în principiu, este cu executare imediată.

Dacă expulzarea imediată este imposibilă (de exemplu, persoana în cauză nu posedă documente de identitate), organele competente pot decide aplicarea unei măsuri care să garanteze executarea ulterioară a deciziei de expulzare: reţinerea administrativă; desemnarea la domiciliu; prezentarea periodică în faţa organelor de poliţie sau a serviciilor de imigraţie; cu acordul persoanei în cauză, supravegherea electronică.

Reţinerea administrativă 

Împotriva străinului aflat în situaţie ilegală poate fi luată măsura reţinerii administrative, anterior sau ulterior adoptării deciziei de expulzare, în baza unui ordin emis de un funcţionar superior al serviciului de imigraţie. 

Reţinerea administrativă nu are un caracter sistematic, durata acesteia este strict adaptată scopului urmărit, iar punerea în aplicare se face cu respectarea legalităţii şi a jurisprudenţei Curţii Europene a Drepturilor Omului.


În momentul reţinerii, persoanei în cauză  i se înmânează un formular completat de funcţionarul care a emis ordinul de reţinere administrativă, în care sunt bifate motivele emiterii ordinului
, precum şi faptele care justifică invocarea acestor motive
. Documentul trebuie să fie înţeles de către destinatar, şi, în acest sens, când este necesar, este însoţit de o traducere în limba maternă a străinului în cauză.  

Ordinul de reţinere conţine informaţii privind dreptul străinului expulzabil de a solicita - funcţionarului serviciului de imigraţie ierarhic superior celui care a emis ordinul, ministrului de interne sau Tribunalului pentru probleme de azil şi imigraţie - punerea în libertate provizorie.

Locurile de reţinere administrativă sunt: comisariatele de poliţie (pentru cel mult 5 nopţi consecutive), centrele de reţinere; penitenciarele (când sunt necesare măsuri speciale de control).


Durata reţinerii administrative nu este limitată. La anumite intervale, se procedează la verificarea administrativă internă a temeiului de menţinere a măsurii: prima verificare se efectuează  după 24 de ore de la reţinere; până în cea de-a 28-a zi, controlul se efectuează săptămânal; după această dată, controlul se efectuează lunar de către o unitate specializată a serviciilor de imigraţie. 

Ordinul de plasare în custodie publică nu este supus controlului jurisdicţional
. 

▪ Validarea jurisdicţională a deciziilor de expulzare


Deciziile de expulzare nu sunt supuse validării jurisdicţionale. 
▪ Recursul împotriva deciziilor de expulzare


Deciziile de expulzare pot face obiectul unui singur recurs introdus la Tribunalul pentru probleme de azil şi imigraţie
. Organ specializat în contenciosul imigraţiei (care nu aparţine ordinului jurisdicţional), tribunalul poate fi sesizat o singură dată. Străinul aflat într-o situaţie ilegală nu poate introduce un recurs pentru nerespectarea prevederilor legale referitoare la imigraţie şi un alt recurs fundamentat pe motive umanitare, multiplicarea recursurilor în scopuri dilatorii fiind imposibilă.    


Exercitarea acestei căi de atac pe teritoriul naţional este permisă exclusiv străinilor intraţi în mod legal pe teritoriul naţional, dar care au depăşit termenul legal de şedere. Recursul este suspensiv, legea interzicând expulzarea unui străin al cărui recurs este nejudecat. Termenul de  recurs este de 5 zile lucrătoare de la primirea deciziei de expulzare – pentru străinii aflaţi în situaţie ilegală care au fost plasaţi în custodie publică – şi 10 zile lucrătoare  pentru cei supuşi altor măsuri de siguranţă.

Străinii care au intrat ilegal în Marea Britanie pot introduce recurs împotriva deciziei de expulzare numai după părăsirea teritoriului. Termenul de recurs este de 28 de zile de la data părăsirii teritoriului. 
Străinii în situaţie ilegală ameninţaţi cu expulzarea pot evita părăsirea teritoriului naţional prin depunerea unei cereri de azil (având astfel posibilitatea de a contesta decizia de expulzare de pe teritoriul Marii Britanii). Cererea de azil este folosită ca substitut pentru recursul suspensiv, întrucât solicitanţii de azil nu pot fi expulzaţi înainte de soluţionarea definitivă a cererii de azil (cu excepţia cazului în care aceasta este în mod manifest nefondată). Pe de altă parte, însă, solicitanţii de azil sunt automat plasaţi în custodie publică, dacă organele administraţiei apreciază că dosarul acestora poate fi soluţionat în procedură accelerată, în cadrul căreia perioada cuprinsă între data depunerii cererii de azil şi data pronunţării hotărârii definitive este de maximum 4 săptămâni.
▪ Executarea deciziilor de expulzare

Deciziile de expulzare impun străinului aflat în situaţie ilegală obligaţia de a părăsi Marea Britanie, dar nu împiedică reîntoarcerea acestuia în momentul îndeplinirii condiţiilor legale de intrare pe teritoriul naţional. Verificarea îndeplinirii acestor condiţii intră în competenţa funcţionarului superior ierarhic celui care s-a ocupat de dosarul iniţial al persoanei expulzate.  

Străinii aflaţi în situaţie ilegală pot fi retrimişi în ţara de origine, în ţara în care li s-a eliberat paşaportul, în ţara în care s-au îmbarcat pentru a ajunge în Marea Britanie sau într-o ţară care îi admite. 

De regulă, cheltuielile de repatriere sunt suportate de către stat. În situaţia în care se cunoaşte compania de transport utilizată de străin pentru a intra pe teritoriul britanic, cheltuielile de călătorie „dus” pentru persoana expulzată cad în sarcina acesteia. În cazul în care străinul aflat în situaţie ilegală semnează un formular de reîntoarcere voluntară, cheltuielile de repatriere cad, în principiu, în sarcina sa, statul suportându-le numai dacă acesta nu şi le poate asuma. 

Ori de câte ori se dovedeşte că este necesar, expulzarea poate fi executată sub escortă disciplinară sau medicală. 

▪ Nerespectarea deciziilor de expulzare


Fapta străinului de a părăsi avionul sau vaporul la care a fost condus în vederea expulzării constituie infracţiune şi se sancţionează cu  amendă de maximum 5000 lire (aprox.7.300 euro) şi/sau închisoare de maximum 6 luni.

Constituie infracţiune fapta străinului care, prin fraudă, încearcă să scape de aplicarea unei măsuri de expulzare sau să obţină amânarea/revocarea acesteia. Dacă infracţiunea este judecată  de tribunalul de primă instanţă, pedeapsa este închisoarea de maximum 6 luni şi/sau amendă de maximum 5.000 lire. Dacă infracţiunea este judecată de către Tribunalul Coroanei, sancţiunea este pedeapsa închisorii de cel mult doi ani şi/sau o amendă al cărei cuantum este nelimitat.

III. CONCLUZII
▪ În nici una din cele şase ţări, expulzarea străinilor aflaţi în situaţie ilegală nu se face pe baza unei hotărâri judecătoreşti.

Expulzarea străinilor aflaţi în situaţie ilegală se face pe baza unui act administrativ emis de: ministrul de interne - Belgia, Marea Britanie, Italia;  o instituţie specializată din subordinea Ministerului de Interne - Danemarca (Agenţia pentru străini), Belgia (Oficiul pentru străini); reprezentantul Guvernului în provincie – Spania; prefectul - Italia.
În Germania, unde expulzarea constituie o modalitate de executare a obligaţiei oricărui străin aflat în situaţie ilegală de a părăsi teritoriul naţional, nu este necesară emiterea unei decizii speciale. Pentru străinii aflaţi în situaţie ilegală, această obligaţie este în toate cazurile cu executare imediată: fie în baza legii privind străinii (atunci când absenţa unui titlu de şedere rezultă din intrarea ilegală pe teritoriul ţării sau din faptul că străinul nu a solicitat titlu de sejur), fie în baza actului administrativ prin care străinului în cauză i se refuză eliberarea permisului de şedere.

▪ Italia este singura ţară în care decizia administrativă de expulzare este supusă validării jurisdicţionale. Curtea Constituţională a statuat că măsura expulzării aduce atingere dreptului la libertate individuală, drept care este garantat constituţional.  În consecinţă, decizia administrativă de expulzare trebuie validată de un organ jurisdicţional (din ianuarie 2008, tribunalul ordinar în componenţă monocratică), cu respectarea principiului contradictorialităţii şi al dreptului la apărare. 
▪ Germania şi Marea Britanie limitează posibilităţile de recurs pentru străinii aflaţi în situaţie ilegală.
Ca regulă generală, străinul căruia i-a fost refuzată eliberarea unui titlu de şedere are la dispoziţie două posibilităţi de recurs: cel îndreptat împotriva deciziei de refuzare a şederii şi cel împotriva deciziei de expulzare. 
Regula nu are aplicabilitate în Germania (unde străinii aflaţi în situaţie ilegală pot fi expulzaţi fără a fi necesară emiterea unui act administrativ specific) şi în Marea Britanie (unde un străin poate exercita o singură cale de atac împotriva deciziilor serviciilor de imigraţie; în general, se contestă decizia de refuz al şederii şi nu decizia de expulzare).

▪ În cele mai multe cazuri, recursurile împotriva deciziilor de expulzare nu au caracter suspensiv.
În Germania, unde recursul împotriva expulzării nu este posibil, străinul poate solicita, pentru motive umanitare, suspendarea deciziei de expulzare pentru o perioadă de câteva luni. În Belgia şi Spania, judecătorul administrativ poate anula deciziile administrative de expulzare după controlul legalităţii acestora. Întrucât recursurile în anulare nu sunt suspensive, străinul poate cere, concomitent cu anularea deciziei de expulzare, suspendarea expulzării până la soluţionarea recursului. În Spania, suspendarea deciziilor de expulzare se poate obţine prin depunerea cererilor de azil. În Danemarca, deciziile de expulzare pot face obiectul unui recurs administrativ care nu are efect suspensiv. În Italia, recursurile exercitate împotriva deciziilor de expulzare nu au efect suspensiv.

În Marea Britanie, recursul împotriva deciziilor de expulzare este  examinat de un organism specializat nejurisdicţional – Tribunalul pentru probleme de azil şi imigraţie. Recursurile împotriva deciziilor de expulzare sunt exercitate, în principal, de către străinii care au intrat în ţară în mod legal şi care nu au solicitat titlu de sejur. Suspendarea unei decizii de expulzare împotriva căreia nu se poate face recurs pe teritoriul britanic se poate obţine prin depunerea unei cereri de azil (ca substitut al recursului suspensiv).
▪ În toate ţările analizate, mai puţin în Marea Britanie,  deciziile de reţinere administrativă se pronunţă/validează/controlează de către un organ jurisdicţional.
Întrucât este o măsură privativă de libertate, hotărârea privind reţinerea administrativă se pronunţă sau se validează de către judecător în Germania, Belgia, Danemarca, Spania şi Italia.
În Germania, hotărârea de reţinere administrativă se pronunţă de către tribunal, la cererea organelor competente ale administraţiei. În Danemarca, Spania şi Italia străinul aflat în situaţie ilegală poate fi reţinut de către poliţie pe o perioadă de 48 sau 72 de ore. La expirarea acestui termen iniţial, persoana în cauză trebuie adusă în faţa judecătorului, care hotărăşte asupra reţinerii administrative/menţinerii acesteia. 

În Belgia şi Marea Britanie deciziile de reţinere administrativă sunt emise de organele administraţiei cu competenţe în domeniu. Legea belgiană conferă, însă, un rol important judecătorului. Astfel, camera de consiliu a tribunalului corecţional este instanţa  care soluţionează recursul împotriva unei decizii de reţinere administrativă; aceiaşi instanţă are competenţa de a soluţiona cererile de reexaminare lunară care pot fi introduse de străinul aflat în custodie administrativă. 
În schimb, în Marea Britanie, controlul temeiului menţinerii măsurii de reţinere intră în competenţa organelor administraţiei competente. În anumite condiţii, controlul legalităţii deciziei de reţinere administrativă se poate face de către Înalta Curte.  
� Text normativ care cuprinde Legea privind şederea, activitatea economică şi integrarea străinilor pe teritoriul federal  (Legea reşedinţei) şi Legea privind libera circulaţie a cetăţenilor U.E. 


� Cu toate acestea, o parte a jurisprudenţei apreciază că actul de avertizare nu este necesar, întrucât străinul nu deţine un permis de şedere/ a intrat ilegal pe teritoriul german.





� Astfel de comisii au fost înfiinţate în mai multe landuri - Baden-Wurtemburg, Hesse, Mecklembourg-Pomerania Occidentală, Renania de Nord-Westfalia, Saxe-Anhalt, Schleswigt-Holstein şi Turingia.


� Reglementează atât organizarea şi funcţionarea Consiliului de Contencios pentru Străini (jurisdicţie administrativă nou înfiinţată, având competenţa soluţionării recursurilor împotriva deciziilor Oficiului pentru Străini), cât şi noile competenţe ale Consiliului de Stat (inclusiv cea de instituire a procedurii-filtru pentru admisibilitatea acestor recursuri).


� Oficiul pentru Străini (structură a Serviciului public federal de interne) este însărcinat cu punerea în aplicare a prevederilor Legii privind străinii. 


� În cele mai importante comune, există un serviciu cu competenţă unică în materia străinilor, în timp ce în altele, serviciul pentru populaţie este cel care soluţionează problemele referitoare la străini. 


� În cazul străinilor a căror şedere a fost aprobată, dar care urmează a fi îndepărtaţi din ţară, legea precizează acest termen – cel puţin 15 zile; pentru străinii stabiliţi în Belgia care urmează a fi expulzaţi, cel puţin o lună. În prezenţa unor circumstanţe grave, ministrul de interne poate decide reducerea termenului la 8 zile. În circumstanţe excepţionale, pentru motive de apărare a ordinii publice/siguranţei naţionale, ministrul de interne poate dispune reconducerea imediată la frontieră.  


� În Danemarca nu există jurisdicţii administrative; litigiile dintre organele administraţiei şi cetăţeni sunt, în general, soluţionate de organe specializate şi ulterior, dacă este cazul, sunt supuse organelor jurisdicţionale ordinare.


� Cea mai importantă lege de modificare este Legea organică nr.8/2000 prin care s-a reintrodus posibilitatea expulzării străinilor aflaţi în situaţie ilegală. 


� Legea privind străinii reglementează trei categorii de infracţiuni administrative: uşoare, grave şi foarte grave.


� Măsură privativă de libertate specifică străinilor aflaţi în situaţie ilegală. Legea o limitează la 72 de ore, dar nu prevede posibilitatea unei căi de atac împotriva privării de libertate care nu este pronunţată de o instanţă judecătorească. În aceste condiţii, străinul deţinut (ca orice persoană ilegal deţinută) poate face o cerere de habeas corpus - drept care garantează libertatea individuală şi protejează împotriva arestării arbitrare, permiţând arestatului să ceară, prin avocatul său, să compară în faţa unui magistrat care să decidă asupra legalităţii arestării. 


� Decretele legislative sunt texte adoptate de Guvern conform legii de abilitare aprobate de Parlament; decretele-lege sunt texte normative adoptate de Guvern în procedură de urgenţă şi care, după aprobarea de către Parlament, devin legi.   


� Comunicatul Ministerului Justiţiei, publicat în Gazeta Oficială nr.1/2 ianuarie 2008.


Executivul a decis să renunţe la Decretul-lege nr.181  întrucât acesta nu mai putea fi revizuit şi adoptat de Parlament înainte de expirarea termenului legal de 60 de zile, care se împlinea la 31 decembrie 2007.  


� Modificările au avut ca scop şi depăşirea obstacolului Curţii Constituţionale care, în 1996, a statuat că decretele-lege care nu au devenit legi, nu pot fi reluate şi prezentate, din nou, Parlamentului spre aprobare.  


� În cadrul tribunalelor ordinare în componenţă monocratică cauzele sunt soluţionate de un singur judecător.


� Cetăţenii celor 26 de state membre ale U.E. au dreptul de a intra pe teritoriul Italiei şi de a beneficia de o şedere legală pe o perioadă de maximum 3 luni, fără a îndeplini o condiţie sau formalitate specială în afara celei referitoare la posesia unui paşaport sau cărţi de identitate valabil/valabilă. 


Dreptul la şedere pe o perioadă mai mare de 3 luni este recunoscut persoanelor care desfăşoară o activitate dependentă sau autonomă; care dispun de recurse economice suficiente pentru întreţinerea sa şi a membrilor de familie; care sunt înscrise la un institut public/privat recunoscut, pentru studii sau calificare profesională; care dispun de asigurare de sănătate. Acestea au obligaţia de a se înscrie în evidenţele Serviciului de stare civilă al Primăriei competente în raza teritorială în care îşi au domiciliul. 


�Conform jurisprudenţei italiene, traducerea deciziei într-o limbă cunoscută de persoana în cauză reprezintă o parte integrantă a dreptului la apărare. 


� În 2001, Curtea Constituţională a statuat că plasarea într-un centru de reţinere constituie o privare de libertate care contravine art.13 din Constituţie conform căruia „...nici o restricţie a libertăţii individuale nu este permisă, dacă nu este impusă prin act motivat al autorităţilor judiciare şi numai în cazurile şi formele prevăzute de lege”.


� Din cele 6 motive de reţinere conţinute în formular, cele mai importante sunt cele referitoare la riscul dispariţiei de la domiciliul cunoscut al persoanei în cauză şi la caracterul iminent al deciziei de expulzare.


� În formular sunt enumerate 14 fapte, cele mai des întâlnite fiind: nerespectarea condiţiilor legale de intrare şi şedere pe teritoriul naţional; refuzul străinului de a-şi dezvălui identitatea sau naţionalitatea; dispariţia anterioară de la domiciliu.


�Teoretic, străinul aflat în situaţie ilegală poate sesiza Înalta Curte pentru examinarea legalităţii deciziei de reţinere administrativă. Practic, însă, sesizarea este posibilă doar dacă interesatul a epuizat toate căile de atac şi a obţinut autorizaţia de a sesiza Înalta Curte.  De asemenea, interesatul poate solicita Înaltei Curţi beneficiul habeas corpus. 


� Tribunalul pentru probleme de azil şi imigraţie a fost înfiinţat în 2004, conform Legii privind regimul cererilor de azil şi al imigraţiei. Membrii acestuia sunt numiţi de către ministrul justiţiei, care poate desemna, pe de o parte, avocaţi având o experienţă profesională de cel puţin 7 ani şi, pe de altă parte, persoane având diverse profesiuni (altele decât jurişti). Componenţa Tribunalului variază în funcţie de natura audierilor. Astfel, cazurile cele mai simple sunt soluţionate de un singur jurist sau de doi membri dintre care unul este jurist. 

